|  |  |
| --- | --- |
| Bryghuset Møn | **Sagsnr.:** 24-005009  **Dok.nr.:** 24-005009-16  **Miljø**  **Sagsbehandler**  Helle Voss Marker  55 36 24 49  hsmr@vordingborg.dk  8. maj 2024 |

# Afgørelse - VVM - Bryghuset Møn

Til Bryghuset Møn

I har ansøgt om screening for miljøvurdering af projekt om etablering af Bryggeri i Stege. Vordingborg Kommune har foretaget screeningen af jeres projekt på Kostervej 35, 4780 Stege

Matr.nr.: 7a, Ejerlav: Neble, Stege Jorder.

**Afgørelse**

Screeningen til vurdering af virkning på miljøet har vist, at der ikke er væsentlige påvirkninger af miljøet fra projektet. Der skal derfor ikke udarbejdes miljøkonsekvensrapport af det anmeldte projekt.

Afgørelsen meddeles efter miljøvurderingslovens § 21. Projektet er optaget på lovens bilag 2 under 7. LEVNEDSMIDDELINDUSTRIEN d) Brygning og maltning, derfor skal projektet screenes for om det har væsentlige miljøpåvirkninger. Dette i overensstemmelse med lovens bilag 6. Screeningen er foretaget på baggrund af de anmeldte oplysninger og vurderet i et skema. Screeningsskemaet er vedlagt som bilag.

**Beskrivelse af projekt**

Bryghuset Møn planlægger at flytte deres produktion fra Priorsvej 1 til Kostervej 35, 4780 Stege. Flytningen sker fordi de nuværende bygningsmæssige rammer i et boligområde ikke giver mulighed for at virksomheden kan vækste. Der flyttes derfor til en lokalitet, hvor ølproduktionen kan udvides og hvor der ikke er naboer i umiddelbar nærhed af virksomheden.

De nye produktionslokaler etableres i eksisterende bygninger på landbrugsejendommen på Kostervej 35. Der sker derfor ikke udvendige ændringer af bygningsmassen i forbindelse med etableringen af bryggeriet. Der vil ske nogen ombygning af de indvendige faciliteter.

Der forventes 2 lastbiler til ejendommen om ugen. Bryggeriets spildevand skal tilkobles Vordingborg Forsynings spildevandsledning. Det udløser at hele matrikel 7a, Neble, Stege Jorder skal spildevandskloakeres.

**Begrundelse for afgørelse**

Projektet er godkendelsespligtigt og der meddeles miljøgodkendelse efter miljøbeskyttelseslovens § 33. Det forventes, at de stillede vilkår i miljøgodkendelse overholdes, hvilket der vil blive ført tilsyn med. Det forventes derfor ikke at projektet vil påvirke miljøet væsentligt.

*Natura-2000*

Nærmeste internationale beskyttelsesområde ligger ca. 700 meter fra projektområdet og er registret som følgende:

* Natura 2000: Habitatområde nr. 168: Havet og kysten mellem Præstø Fjord og Grønsund.
* Natura 2000: Fuglebeskyttelse nr. 168: Præstø Fjord, Ulvshale, Nyord og Jungshoved Nor.
* Ramsarområde: Præstø Fjord, Jungshoved Nor, Ulvshale og Nyord.

På grund af afstanden til de beskyttede områder sammenholdt med aktivitetens karakter vurderer Vordingborg Kommune, at projektet ikke vil påvirke de nærmeste internationale naturbeskyttelsesområde. Efter habitatbekendtgørelsens § 6 stk. 2 skal der så ikke foretages en nærmere konsekvensvurdering af projektets virkning på Natura 2000-området.

*Særlige drikkevandsinteresser*Den ansøgte placering ligger i OSD og vandindvindingsopland til alment vandværk, men aktiviteten "bryggeri" er i sig selv ikke en aktivitet med stor grundvandsrisiko og kun mindre risici ved opbevaring af vedligeholdelses midler (maling ol.), rengøringsmidler til produktionsanlæg, oplag af olie til varmekilde (hvis det ikke er el?) og øget trafik med tilhørende risiko for uheld fra køretøjer.

Alle disse forhold reguleres af andre regler som miljøgodkendelsen, tankbekendtgørelse, miljøvurderingslov, byggelov m.fl., det vurderes derfor ikke at ville påvirke miljøet væsentligt.

*Registreret jordforurening*Bygningen som Bryghuset etableres i ligger på et V2 registrerede område. Der er anvendt slagger under den ene bygning, samt på pladsen foran bygningerne. Pladsen er ligeledes V2 kortlagt. Her er ikke offentlig indsats og der kræves derfor ikke tilladelse efter jordforureningslovens §8, hvis der graves i slaggerne. Det vurderes derfor ikke at påvirke miljøet væsentligt.

Samlet vurderer Vordingborg Kommunen, at projektet ikke vil påvirke miljøet væsentligt og der skal derfor ikke udarbejdes miljøkonsekvensrapport for projektet.

**Lovgrundlag**

# LBK nr. 4 af 3. januar 2023 om miljøvurdering af planer og programmer og af konkrete projekter (VVM) – (Miljøvurderingsloven)

* LBK nr. 48 af 12. januar 2024 om miljøbeskyttelse (miljøbeskyttelsesloven)
* Bekendtgørelse nr. 1098 af 21. august 2023 om udpegning og administration af internationale naturbeskyttelsesområder samt beskyttelse af visse arter

**Partshøring**

Alle parter i sagen er hørt i forbindelse med udarbejdelse af miljøgodkendelsen og der har ikke været bemærkninger til projektet. Udkast til miljøvurdering har været i partshøring hos nærmeste nabo og ejer af matr. 7a, Neble, Stege jorder. Ejer er ikke kommet med bemærkninger til screeningen

**Offentliggørelse**

Afgørelsen vil blive offentliggjort på Vordingborg Kommunes hjemmeside fra den 8. maj 2024 til og med den 6. juni 2024, hvor klagefristen udløber.

**Klagevejledning**

I og andre med retlig interesse i sagens udfald kan efter miljøvurderingslovens § 49 klage over afgørelsen for så vidt angår retlige spørgsmål. Hvis I ønsker at klage, kan det ske til Miljø og Fødevareklagenævnet. Klager skal indsendes via Klageportalen, der kan findes på www.borger.dk og www.virk.dk. Privatpersoner skal betale et gebyr på 900 kr. mens virksomheder og organisationer og foreninger skal betale et gebyr på 1.800 kr. Gebyret skal betales med betalingskort i Klageportalen.

Hvis I har spørgsmål til systemet, eller oplever fejl i systemet kan Miljø- og Fødevareklagenævnets supportfunktion kontaktes på nmkn@naevneneshus.dk eller på telefon 72 40 56 00.

Miljø- og Fødevareklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis I ønsker at blive fritaget for at bruge Klageportalen, skal der sendes en begrundet anmodning til kommunen. Kommunen videresender anmodningen til Miljø- og Fødevarer nævnet, der træffer afgørelse om anmodningen kan imødekommes.

Klagefristen er 4 uger efter offentliggørelse af afgørelsen, det vil sige, at klagen skal være indtastet og gebyret til Klageportalen betalt senest den 6. juni 2024.

**Civilt søgsmål**

Hvis afgørelsen ønskes prøvet ved domstolene, skal søgsmål jf. miljøvurderingslovens § 54 være anlagt senest 6 måneder efter, afgørelsen er meddelt det vil sige senest den 6. november 2024. Afgørelsen udsendes den 8. maj 2024.

Venlig hilsen

|  |  |
| --- | --- |
| Helle Voss Marker  Miljømedarbejder |  |